VIDEO Petrolul - Dinamo 1-2. Alb-roşiii au întors rezultatul, după ce au fost conduşi la pauză

Dinamo s-a apropiat la 5 puncte de liderul Astra. Câinii roşii au câştigat meciul cu Petrolul, scor 2-1, după ce au fost conduşi la pauză cu 1-0. Rotariu a înscris un gol superb, care rivalizează cu cel al lui Paul Papp, la titlul de cel mai frumos al etapei.

În ultimul meci al etapei a 21-a, ultima clasată, Petrolul a deschis scorul după 20 de minute, prin tunisianul Moussa.

Echipa lui Stoichiţă îşi putea dubla avantajul prin Bucşa, dar şutul fostului mijlocaş dinamovis a lovit bara porţii lui Cerniauskas.

"Câinii" au revenit printr-un gol contestat. Mingea şutata de Palic a fost reţinută de Pecanha, dar portughezul a scăpat balonul după intervenţia lui Gnohere, iar Tudose a trimis mingea în proprie poartă. Gazdele au cerut fault în atac, dar Adrian Comănescu a validat golul.

Moussa putea face 2-1 pentru Petrolul cu o execuţie spectaculoasă, iar în minutul 69, Corbu a intervenit in extremis şi a scos mingea de pe linia porţii.

Oaspeţii au dat lovitura cu şase minute înainte de final, când Dorin Rotariu a marcat cu una dintre execuţiile sezonului, iar Dinamo a ajuns la şase meciuri consecutive fără înfrângere cu Petrolul.

Cu cinci etape rămase din sezonul regulat, Dinamo este la 5 puncte în spatele Astrei. Petrolul rămâne cu doar două victorii în 21 de partide.